হৃত্বিক-দীপিকার রসায়নে মুগ্ধ নেটপাড়া

মুম্বই: রঙিন পর্দায় একসাথে হৃত্বিক ও দীপিকাকে দেখার জন্য অধীর আগ্রহে অপেক্ষা করছেন অনুরাগীরা। সেই আগ্রহ আরও বেড়ে গেল ‘ফাইটার’ ছবির নতুন গান প্রকাশের পর। কিছুদিন আগেই ছবির প্রথম গান প্রকাশ্যে এসেছিল, এবার মুক্তি পেল দ্বিতীয় গান ‘ইশক জ্যায়সা কুছ’ (Ishq Jaisa Kuch)। মুক্তির পরেই অনুরাগীদের মন জয় করল দুর্দান্ত এই গান।

এই গানে হৃতিককে (Hrithik Roshan) সিক্সপ্যাক অ্যাবে আর দীপিকাকে (Deepika Padukone) বোল্ড বিকিনিতে দেখা গেল। ভরপুর রোম্যান্সে মজলেন বলিউডের নতুন জুটি হৃত্বিক রোশন ও দীপিকা পাড়ুকোন। দুজনেই তাঁদের ইনস্টাগ্রামে গানের ভিডিও শেয়ার করেছেন। ইতিমধ্যেই এই গান দর্শকের মনে জায়গা করে নিয়েছে। ভিডিওটি একটি সমুদ্র সৈকতে শুট করা হয়েছে। যা আপনাকে ‘ঘুংরু টুট গয়ে’, ‘খুদা জানে’, কিংবা ‘বেশরম রং’-এর কথা মনে করিয়ে দিতে পারে। গানটিতে নজর কেড়েছে হৃত্বিক-দীপিকার বোল্ড রসায়ন। ট্র্যাকটি গেয়েছেন বিশাল দাদলানি (Vishal Dadlani), শেখর রভিয়ানি (Shekhar Ravjiani), শিল্পা রাও (Shilpa Rao) এবং মেলো ডি (Mellow D)।

আরও পড়ুন: বড়পর্দায় আসছে হুগলির দাউদ ইব্রাহিম

কিং খানের সঙ্গে ‘পাঠান’ ছবিতে ‘বেশরম রং’ গানে দেখা মিলেছিল দীপিকার। তা নিয়ে বিস্তর বিতর্ক হয়েছিল। তবে সেইসব এখন অতীত। নতুন মেজাজে ফের বোল্ড লুকে হৃত্বিকের সাথে স্ক্রিন ভাগ করে নিলেন বলিউড মস্তানি। আগামী বছরের ২৫ জানুয়ারি মুক্তি পাবে ‘ফাইটার’। ছবিতে গুরুত্বপূর্ণ চরিত্রে দেখা যাবে অনিল কাপুর, করণ সিং গ্রোভার, অক্ষয় ওবেরয়, সানজিদা শেখ, তালাত আজিজ ও সঞ্জীব জয়সওয়ালকে।